นิกเกอิปิดร่วง 100.86 จุด เหตุวิตกศก.โลกชะลอตัว
นิกเกอิปิดร่วง 100.86 จุด เหตุวิตกศก.โลกชะลอตัว
13 พ.ย. 2558

ดัชนีนิกเกอิตลาดหุ้นโตเกียวปิดร่วงลงในวันนี้ โดยดัชนีนิกเกอิปิดร่วงลง 100.86 จุด หรือ 0.51% แตะที่ 19,596.91 จุด หลังจากที่ปรับตัวขึ้นเป็นเวลา 7 วันก่อนหน้านี้ โดยตลาดได้รับแรงกดดันจากความวิตกกังวลเกี่ยวกับแนวโน้มเศรษฐกิจโลก เช่นเดียวกับตลาดหุ้นยุโรปและสหรัฐที่ร่วงลงเมื่อคืนนี้
ดัชนีนิกเกอิปรับตัวลงตั้งแต่ตลาดเปิดทำการ หลังจากตลาดหุ้นต่างประเทศร่วงลงอย่างหนักเมื่อคืนนี้ ท่ามกลางการอ่อนแรงลงของราคาน้ำมันดิบและสินค้าโภคภัณฑ์
ทั้งนี้ ตลาดหุ้นนิวยอร์กและตลาดหุ้นยุโรปต่างก็ปิดร่วงลงเมื่อคืนนี้ หลังจากนายเจมส์ บูลลาร์ด ประธานธนาคารกลางสหรัฐ (เฟด) สาขาเซนต์หลุยส์ ได้ออกมาสนับสนุนให้เฟดปรับขึ้นอัตราดอกเบี้ย
หุ้นกลุ่มสาธารณูปโภคร่วงลงหนักสุด โดยหุ้นคันไซ อิเล็กทริก เพาเวอร์ ดิ่งลง 2.2% และหุ้นชูบุ อิเล็กทริก เพาเวอร์ ปรับตัวลง 1.5% ส่วนหุ้นโตชิบา ร่วงลง 5.9% หลังจากมีรายงานว่า เวสติงเฮาส์ อิเล็กทริก ได้ปรับลดมูลค่าสินทรัพย์ลงราว 1.3 พันล้านดอลลาร์สำหรับปีธุรกิจ 2555 และ 2556
               